Àrbulu di Gernika

L**'Àrbulu di Gernika** (***Gernikako Arbola*** n euskera) è na cherza situatu davanti a la *Casa de Juntas* ntâ lucalitati di Gernika, ntî Paisi Baschi. Stu àrbulu è sìmmulu di li libbirtati tradizziunali di Biscagghia, di li sò abbitanti e n ginirali di tutti li baschi.

## Storia e tradizziuni
Ntô Mediuevu li rapprisintanti di li villaggi dâ Biscagghia facìanu assimblei sutta granni àrbuli dû locu. A partiri di lu 1512 li assimblei siparati furu suppiantati di na sula assimblea nnâ citati di Gernika e la prima sò cherza addivintò sempri cchiù mpurtanti e simmulica. Lu *Señor de Vizcaya* (*Signuri di Biscagghia*) giurava di rispittari li libbirtati biscagghini, o megghiu li accussidditti "*fueros*" ("*privileggi*" n castigghianu), propiu sutta a sta cherza. Quannu lu señorio s'intigrò ntô Regnu di Castigghia, lu tìtulu di "*Signuri di Biscagghia*" passò a trasmittirisi a lu reghi di Castigghia prima e a lu reghi di Spagna doppu.

Sicunnu la tradizziuni, lu sèculu XIV è pigghiatu comu prubbàbbili èbbica di nasciuta di l'àrbulu cchiù anticu ducumentatu, chiddu ca è chiamatu "*Árbol padre*", àrbulu patri. Murìu ntô 1742 e fu sustituitu di l'"*Árbol viejo*", àrbulu vecchiu. Chistu vissi nzinu a lu 1860 e ntô 1839 la reggina riggenti Marìa Cristina giurò pi l'ùrtima vota sutta forma di stu ritu li fueros n rapprisintanza di Isabel II. Doppu l'àrbulu vecchiu fu chiantatu l'"*Árbol hijo*", àrbulu figghiu, ca vitti giurari lu lehendakari Aguirre e suppurtò videmma lu tràggicu bummardamentu dû 1937. Doppu stu iventu, propiu pi la sò mpurtanza simmulica, fu difinnutu chî ganghi di lu Tercio di Begoña, furmatu di vuluntari carlisti biscagghini, cuntra li truppi franchisti ca lu vulìanu distruggiri. L'àrbulu figghiu murìu lu 20 di aprili 2004 e a sò vota fu arreri sustituitu di unu di li sò cirmugghi ca accamora arresisti avanti a la Casa de Juntas de Gernika.

## Òi
Si sarva ancora ntâ Casa de Juntas di Gernika nu quatru, ùpira dû pitturi dû sèculu XVII Francisco de Mendieta, ca rapprisinta lu mumentu n cui Fernando el Catòlico giurò li Fueros de Vizcaya sutta a l'àrbulu. Nta l'attualitati lu *lehendakari* di li Paisi Baschi fa praticamenti lu stissu giuramentu sutta lu Gernikako Arbola, prumittennu di cumpìri lu sò ncàrricu. La sò cona si pò vìriri ntô scutu ufficiali di lu tirritoriu stòricu di Biscagghia e macari n àutri scuti municipali baschi. La cona di lu partitu nazziunalista Eusko Alkartasuna rapprisinta na fogghia di l'àrbulu di Gernika e videmma l'assuciazzioni juvanili Jarrai avìa nu simmulu ca richiamava na fogghia di cherza.

Esistinu àutri àrbuli ca discennunu di l'ùrtima cherza figghia. Chisti sunnu distribbuiti n tuttu lu munnu n assai cumunitati di l'accussidditta "diaspura basca" e a li citati giameddati cu Gernika.

## L'innu
L'Àrbulu di Gernika (*Gernikako Arbola*) è videmma nu titulu di na canzuni, prisintata n Madrid ntô 1853 di lu bardu bascu José María Iparraguirre, ca cìlibbra l'àrbulu e la libbirtati di li Paisi Baschi. Sta canzuni è nu innu nun ufficiali di Euskadi e assai voti è misu nzèmmula a chiddu ufficiali Eusko Abendaren Ereserkia. Ha stata videmma difinuta "*la marsigghisi dî baschi*".

### Li palori
Chistu è lu testu di la canzuni *Gernikako Arbola* n euskera gipuzkoanu e la sò traduzzioni n sicilianu:

## Lijami di intra
* Paisi Baschi
* Ikurriña

## Lijami di fora
* L'Àrbulu di Gernika n wikiquote.es
* Àrbulu di Gernika

Catigurìa:Spagna
Catigurìa:Paisi Baschi